**poduri**

*NADA N.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

poduri

Podul ar putea să fie

liniuţa-de-unire scoasă din ortografie -

care atunci când a crescut

mare de uneşte munţii,

se numeşte viaduct.

Podul e mâna întinsă între malul tău şi al meu.

Podul între stropi de apă se numeşte curcubeu.

Timpul este podul uriaş zidit din fleacuri

Iar cascada este podul ce se scurge între lacuri.

Ar mai fi şi podul casei ascunzând sub el misterul

vieţii mele şi unindu-mi habitatul meu cu cerul ;

Podul palmei, arcuit din încheietura mâinii

care construieşte podul dintre colţurile pâinii ;

Arc din arc, poduri din poduri înşirându-se departe,

contemplate de pe podul dintre naştere şi moarte.